క్రికెట్‌లో అన్ని ఫార్మట్లకు వర్తింపు…
మ్యాచ్‌ రిఫరీకే పూర్తి అధికారం…
Cricket
లండన్‌: అంతర్జాతీయ క్రికెట్‌ కౌన్సిల్‌ (ఐసిసి) క్రికెట్‌లో మరో విప్లవాత్మక నిర్ణయం తీసుకుంది. గత రెండేళ్లుగా పెండింగ్‌లో ఉన్న కాంకషన్‌ సబ్‌స్టిట్యూట్‌కు ఆమోదముద్ర వేసింది. వార్షిక సమావేశంలో భాగంగా ఐసిసి ఈ కీలక నిర్ణయం తీసుకుంది. తొలుత కేవలం టెస్టులోనే అమలు చేయాలని భావించినా…మెజారిటీ సభ్యుల విన్నపం మేరకు అన్ని ఫార్మట్లకు వర్తిపంచేస్తూ నిబంధనలను రూపొందించింది. దీనిపై పూర్తి అధికారం మ్యాచ్‌ రిఫరీకే ఉంటుందని ఐసిసి తేల్చిచెప్పింది. మ్యాచ్‌ మధ్యలో ఎవరైతే కాంకషన్‌ సబ్‌స్టిట్యూట్‌ కోరుతుందో…జట్టు డాక్టర్‌ చేత ఆటగాడి గాయానికి సంబంధించిన వివరాలతో కూడిన రిపోర్టును మ్యాచ్‌ రిఫరీకి అందజేయాలి. రిఫరీ ఆమోదం తెలిపాకే కాంకషన్‌ సబ్‌స్టిట్యూట్‌కు అనుమతి లభిస్తుంది. ఇక ఈ విధానం యాషెస్‌ సిరీస్‌ నుంచి ప్రారంభం కానుంది. గత రెండేళ్లుగా దీనిపై సుదీర్ఘ అధ్యయనం చేసి, దేశవాళీ క్రికెట్‌లో అమలు చేసి విజయవంతం అయ్యాకే అంతర్జాతీయ క్రికెట్‌లోకి ప్రవేశపెడుతున్నామని ఐసిసికి చెందిన ఓ అధికారి తెలిపారు. కాంకషన్‌ సబ్‌స్టిట్యూట్‌కు ఐసిసి ఆమోదం తెలపడంతో క్రికెట్‌ ఆస్ట్రేలియా, ఇంగ్లాండ్‌ క్రికెట్‌ బోర్డులు ఆనందం వ్యక్తం చేశాయి.
కాంకషన్‌ సబ్‌స్టిట్యూట్‌ అంటే?
మైదానంలో ఏ ఆటగాడి తలకైనా బంతి బలంగా తగిలితే దిమ్మ తిరుగుతుంది. కాసేపు ఏం జరుగుతుందో అర్థం కాదు. అతడి పరిస్థితి ఏంటో తెలీదు. దీనినే కాంకషన్‌ అంటారు. ప్రస్తుతం నిబంధనల ప్రకారం సబ్‌స్టిట్యూట్‌ ఆటగాడికి కేవలం ఫీల్డింగ్‌ చేసేందుకు అనుమతి ఉంది. బ్యాటింగ్‌, బౌలింగ్‌ చేసేందుకు అంగీకరించరు. అయితే కాంకషన్‌ సబ్‌స్టిట్యూట్‌ ప్రకారం మరొక ఆటగాడిని జట్టులోకి అనుమతిస్తారు. దీంతో ఆ ఆటగాడు బ్యాటింగ్‌, బౌలింగ్‌ చేసే అవకాశాలు ఉంటాయి. ప్రపంచకప్‌లో ఇంగ్లాండ్‌ పేసర్‌ జోఫ్రా ఆర్చర్‌ వేసి బంతి దక్షిణాఫ్రికా ఓపెనర్‌ హషీమ్‌ ఆమ్లా తలకు బలంగా తగిలిన సంగతి తెలిసిందే. దీంతో అతడు రిటైర్డ్‌హర్ట్‌గా వెనుదిరిగాడు.